Практыкаванне 21

**Т т**

|  |  |
| --- | --- |
| Прыдумай і намалюй папараць-кветку. Распавядзі, дзе расце твая кветка, хто можа яе адшукаць, у чым кветка дапаможа моцным і адважным, які цуд можа зрабіць? | |
| *Знайдзі ды выкрэслі літары С. Колькі іх?*  *Назаві па-беларуску ўсе лясныя ды садовыя ягады, якія табе даводзілася есці. Што з іх можна прыгатаваць?* | НЕ ПАСПЕЛІ Ў СУНІЦЫ  На сонцы суніцы саспелі,  А мы іх сабраць не паспелі.  Мы ўсталі каля дзесяці,  Паснедалі (доўга ж ісці!),  Па компасе шлях вызначалі,  Па лузе крыху паблукалі.  Калі ж мы да леса дайшлі,  Суніц там ужо не знайшлі. |

Для тых, хто далучыўся пазней, нашая песенька “Мы едзем, едзем, едзем…” аўтар верша Сяргей Міхалкоў, пераклала Алена Церашкова.

|  |  |
| --- | --- |
| Мы едзем, едзем, едзем  За самы далягляд –  Найлепшая у свеце  Кампанія рабят.  Мы ўсе жывем у згодзе,  Умеем сябраваць,  І песеньку заводзім,  Абы не сумаваць:  Тра-та-та, любата!  Мы ўзялі з сабой ката,  Чыжыка, сабаку,  Пеўніка пад паху,  Павіяна,  Папугая…  Вось кампанія такая!  Калі пад чыстым небам  З душой адкрытай жыць,  Злаваць няма патрэбы  І можна ўсіх любіць.  Збіраешся ў дарогу –  Сяброў склікай хутчэй,  Яны і дапамогуць,  І разам весялей! | Тра-та-та, любата!  Мы ўзялі з сабой ката,  Чыжыка, сабаку,  Пеўніка пад паху,  Павіяна,  Папугая…  Вось кампанія такая!  Мы ехалі ўрачыста,  Кампанія сяброў.  За сонейкам агністым  Вярталіся дамоў.  Нас промні сагравалі,  Нас вецер абдымаў,  І мы не сумавалі,  Бо кожны падпяваў:  Тра-та-та, любата!  Мы ўзялі з сабой ката,  Чыжыка, сабаку,  Пеўніка пад паху,  Павіяна,  Папугая…  Вось кампанія такая! |

Да сустрэчы! Запрашайце сяброў ды сваякоў, распавядайце пра нашыя заняткі ў сваёй школе ці садку, на гуртках і ў іншых месцах! Дзяліцеся вясёлымі вершамі, заданнямі, гульнямі!

Хуткамоўкі ад дзядзькі Рыгора:

|  |  |
| --- | --- |
| ***Спакойна шпакоўню ціхую***  ***Шукае шпак са шпачыхаю.*** | ***Пасвішчы на пасвішчы, курапатак пасвячы.***  ***А, карчуючы карчы, пра харчы карцу крычы.*** |

Васіль Вітка. КАЗКІ І КРАСКІ *(Прачытай. Ці ўсе расліны табе знаёмыя?)*

|  |  |
| --- | --- |
| З чаго пачынаецца сонечны дзень?  Вядома, што з новае казкі.  Зірніце, ледзь дакрануўся прамень  Лясной серабрыстае краскі -  Зазіхацелі кроплі агню,  Апошнія пацеркі ночы,  І праз настылую цішыню  Выбіўся кволы званочак.  Ашчадна жамчужную іскарку дня  Ландыш нясе у далонях.  Спіць яшчэ ўся палявая радня,  Накрыўшыся коўдрай зялёнай.  Першы прачнуўся Дзядоўнік стары,  Але не ўстаюць без прынукі  Дзеці, што любяць паспаць на зары,  І асабліва - унукі.  Цяжка, вядома, што ні кажы,  Бачыць старому без жалю,  Як тоненькі Дрыжнік  спрасонку дрыжыць,  Як туліцца Піжма ў піжаму.  Даўно ўжо з далёкай дарогі прыйшлі  Зачараваныя Брат-і-Сястрыца  І ў захапленні глядзяць на палі,  На хвалі густое пшаніцы.  Маці-і-Мачыха над ракой  З дачкой абнялася няроднай.  Не знае, якой прытуліцца шчакой -  Цёплай ці халоднай.  Прачнуўся касматы, нячэсаны Сон,  Вылез з начное кашулі.  Сее зязюля на купіне Лён,  Гусі саджаюць Цыбулю. | У кожнага клопат пра свой агарод,  Кожны свае даглядае расліны:  Казёл з казою - Казлабарод,  Свіння - Свінакроп,  журавель - Журавіны.  Век не было гультаёў у бары,  Ахвотнікаў на дармоўку.  На расцяробах самі зубры  Сеюць сваю Зуброўку.  Дружна ўзяліся расці Львіны зеў,  Конскае шчаўе, Каціная мята,  А Кураслеп адцвісці паспеў -  Будзе ўраджай багаты.  Будуць ад працы і плён, і спор,  Калі гаспадар харошы.  Не налюбуюцца мышы з нор  На сіні Мышыны гарошак.  Добра ўрадзіла з самай вясны  Сёлета ў зайца Капуста.  Рад, як ніхто, агароднік лясны -  Грады буяюць густа,  А качаны так і гоніць у рост,  Толькі сабраць бы удала...  Глянуў, а за кустом - Лісахвост!  Спалохаўся заяц - і драла.  Умее хавацца ў пушчы мядзведзь,  Пытай - не падкажуць і птушкі.  Не давядзецца самога сустрэць,  Зірні на Мядзведжыя вушкі.  У лапцях хадзілі калісьці ваўкі,  Зараз - у чаравіках,  Але застаўся ўспамін на вякі -  Барвовае Воўчае лыка. |
| Ёсць Воўчыя ягады і грыбы.  Іх людзі прыдумалі лоўка,  Абы каб самім іх не есці, абы,  Як кажуць, на воўка памоўка.  Аднак жа ад ядавітых траў  Трэба умець бараніцца.  А ты, каб убачыў, ты б іх пазнаў:  Вароняе вока, Куколь, Чамярыцу?  А ты на двары каля дому гатоў  Адрозніць ад красак увесну:  Блёкат, Цыкуту, Балігалоў,  Люцік, Паслён і Пярэсну?  А ці пазнаеш на пустках, ля ям,  Без імянных таблічак,  Як буйна бушуе пан Дурнап'ян,  А побач - паніч Дурнічнік?  Кветкі людскія імёны бяруць,  Ёсць Васількі, Маргарыткі.  Наша здароўе яны берагуць,  Нашы шануюць здабыткі.  Бывае, і паджартуюць парой  Над слабасцю чалавечай.  Зёлка па імені Зверабой  Нікога не б'е, не калечыць.  Прастудзішся - заварыць папрасі  Маліны, Дзіванны, Руты,  Усім прыбаўляе сіл Дзівасіл,  А Валяр'ян у нас доктар славуты...  Вірыць над Сланечнікам  радасны рой,  Смокчуць салодкае сонейка пчолы,  І чмель  з неразлучнай чырвонай трубой  Вандруе ў паход свой вясёлы.  Адзін авадзень ашалела гудзе  І вывіжоўвае вокам -  Якую хутчэй яму высачыць дзе  Ахвяру непадалёку. | Іван ды Мар'я аднойчы ўвесь дзень  Марна шукалі сыночка.  Бачылі, як ухапіў авадзень,  Хацеў ухапіць ён і дочку.  Анюта на тую хвіліну якраз  Зёлкі на поплаве рвала.  Ад крыўды зрабілася кветкаю ўраз,  Што брата не ўратавала.  І хоць яна голасу не падае  Ні ў лузе і ні ў лясочку,  Але хто ні гляне - убачыць яе,  Пазнае Анюціны вочкі.  У казках ігрушы растуць на вярбе,  Грамаце вучыць варона сароку.  Гавораць, знайшоўся адзін верабей,  Што возера выпіў у спёку.  Ад спёкі ў гаі дзяды-салаўі  Ратуюцца Іван-чаем.  Норма ў іх - самавар на дваіх,  Асушаць, другі закіпае.  Тым часам зямлю ўжо  ахутвае змрок,  Клубіцца туман на балотах.  Пара маладым салаўям на урок -  Новыя песні развучваць па нотах.  Весела дзённая казка ідзе,  Бае, што бачыць і чуе,  І за сабою сябровак вядзе -  Вячэрнюю і начную.  Гэтак за днём і мінаецца дзень,  Ночкай змяняецца ночка.  Строга трымаецца ранні прамень  Малога свайго званочка.  Толькі кранецца раніцай ён  Лясной чарадзейнай краскі -  Звоніць сярэбраны тэлефон:  Слухайце, слухайце казкі!  1978 |